15. schôdza NR SR - 1.deň - B. popoludní
Dátum: 2020-10-13
Poslanec: Susko, Boris (SMER - SD)
Druh vystúpenia: Vystúpenie v rozprave

44. Ďakujem pekne za slovo. Vážený pán predsedajúci, vážení páni ministri, pani ministerka, vážené kolegyne, kolegovia, vláda týmto návrhom na skrátené legislatívne konanie, týmto návrhom zákona chce sanovať súčasný neústavný stav. Okrem toho, že chce sanovať tento neústavný stav z hľadiska formálneho vydávania jednotlivých opatrení, teda formy, akými sa majú vydávať, čo by bolo v poriadku, tak ako povedala aj pani ministerka. Tak ak si prečítate podrobne tento návrh zákona, nielen návrh na skrátené legislatívne konanie, ale samotný návrh zákona, tak zásadným spôsobom rozširuje kompetencie Úradu verejného zdravotníctva, ktorými Úrad verejného zdravotníctva môže zasahovať do základných práv a slobôd občanov a to bez, tým, že to ide v skrátenom legislatívnom konaní, keďže teraz sa bavíme o skrátenom legislatívnom konaní, tak rozširuje tento rozsah zásahu do základných ľudských práv a slobôd bez akejkoľvek širšej diskusie o tom, za akých podmienok tieto základné práva a slobody občanov Slovenskej republiky môžu byť obmedzené. V skrátenom legislatívnom konaní, ešte raz, bez akejkoľvek diskusie o tom, za akých podmienok to môže urobiť. Vláda jednoducho sa rozhodla, že nadefinuje tieto obmedzenia a podmienky a nediskutovala to s nikým a v skrátenom legislatívnom konaní to ideme takto prijať. A tu vidím ten problém skráteného legislatívneho konania, pretože ak by to bolo len v tom, čo povedala pani ministerka, tak by to možno nebol až taký problém. Ale vzhľadom k tomu, čo som povedal, to vidíme, toto skrátené legislatívne konanie, ako vážny problém. Keď si pozriete dôvodovú správu, resp. nie dôvodovú správu, ale predkladací materiál, návrh na skrátené legislatívne konanie, ktorý má jeden aj štvrť strany, tak je tu napísané, že tá navrhovaná úprava má za cieľ deficity právnej istoty odstrániť a riadnym a prehľadným spôsobom upraviť právnu formu týchto aktov. V poslednom odseku sa hovorí: „Tieto opatrenia je nevyhnutné zaviesť čo najskôr, preto je potrebné podľa § 89 ods. 1 zákona o rokovacom poriadku navrhnúť Národnej rade, aby sa vzhľadom na to, že môže dôjsť k ohrozeniu základných ľudských práv a slobôd a štátu hrozia značné hospodárske škody, uzniesla na skrátenom legislatívnom konaní.“ Dámy a páni, skrátené legislatívne konanie podľa § 89 ods. 1, ktoré hovorí, že za mimoriadnych okolností, keď môže dôjsť k ohrozeniu základných ľudských práv a slobôd alebo bezpečnosti štátu alebo ak hrozia štátu značné hospodárske škody, Národná rada môže na návrh vlády sa uzniesť na skrátenom legislatívnom konaní o návrhu zákona. Ale to neznamená, že vláda splní si túto podmienku tým, že odcituje tento paragraf. Vláda v návrhu na skrátené legislatívne konanie musí odôvodniť, v čom sú ohrozené základné ľudské práva a slobody alebo v čom hrozia štátu značné hospodárske škody a akými opatreniami ide tieto zasanovať. Nestačí len jednoducho konštatovať a odcitovať toto ustanovenie. Vláda tu však v návrhu na skrátené legislatívne konanie, keď si ho prečítate, nijakým spôsobom nehovorí, že ako sú obmedzené základné ľudské práva a slobody a vôbec nehovorí ani, z akého dôvodu sa podáva toto skrátené legislatívne konanie. Či z dôvodu ohrozenia základných ľudských práv a slobôd, alebo z dôvodu, že hrozia značné hospodárske škody a aká je tá, aké sú tie mimoriadne okolnosti. A nehovorí, že akým spôsobom sú ohrozené, resp. hrozí značná škoda a akým spôsobom to ide napraviť. Čiže toto považujem za základný nedostatok tohto návrhu na skrátené legislatívne konanie a preto, samozrejme, aj odporúčam nehlasovať za takéto skrátené legislatívne konanie. Ďakujem pekne.